**Răsfață-mă ca pe o pianină**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-e dor să ningă-ncet, să laşi zăpada

Să-mi șteargă ochii cu năframa ta,

La poarta unui vers să poposească

Un ren și tu-mbrăcată-n catifea

Să-ntinzi bagheta albă, fermecată,

Din sania ce-noată prin nămeți

Și să transformi magia-n sărbătoare,

Să-mi sari în braţe şi să mă răsfeți

Întocmai ca pe-o zveltă pianină,

Cu degetele lungi pe omoplați,

Să se aprindă-n brad câte-o lumină

Când mușc din sânii mici și aromați.

- Când voi veni sub neagra pelerină

Îmi voi plia aripile şi-apoi,

Voi despleti din cârlionţi lumină

Şi voi lăsa să curgă între noi

Mai multe nopţi de basm, orientale,

Să mă descoperi goală sub caftan,

Şi-alunecând peste mătasea pielii

Să treci prin mine ca un uragan.

Eu să-ţi ating uşor claviatura,

Andante să vibrezi în la major,

Când timpului îi vom uita măsura

Iubirea să ne fie dirijor.

Ioan Grigoraș Liliana Trif